Elisabet II:n kuolinilmoitus Holyroodin palatsin portilla.
Yhdistyneen kuningaskunnan ja muiden Kansainyhteisön maiden kuningatar Elisabet II kuoli 8. syyskuuta 2022 Balmoralin linnassa, Skotlannissa. Hän oli kuollessaan 96-vuotias ja maansa pisimpään hallinnut monarkki.

Tausta
------

Kuningattaren terveydestä käytiin vakavampaa keskustelua aina hänen puolisonsa Philipin kuolemasta alkaen. Lokakuussa 2021 Elisabet alkoi käyttää kävelykeppiä julkisissa tilaisuuksissa. Vuonna 2021 hän myös jättäytyi pois useista valtionpäämiehen edustustehtävistä: Glasgow’n ilmastokokous lokakuussa 2021, Kansainyhteisön päivä maaliskuussa 2022, parlamentin avajaiset toukokuussa 2022 ja hänen omat platinajuhlansa kesäkuussa 2022.

Kaksi päivää ennen kuolemaansa, 6. syyskuuta, Elisabet nimitti Liz Trussin uudeksi pääministeriksi perinteistä poiketen Balmoralin linnassa.

8. syyskuuta kello 12.35 Buckinghamin palatsi ilmoitti, että kuningattaren lääkärit olivat huolissaan hänen terveydestään ja että hänet oli asetettu lääkärin valvontaan. Kuninkaallisen perheen jäsenet lähtivät kohti Balmoralin linnaa.

Tiedon tultua julki BBC perui suurimman osan suunnitellusta ohjelmastaan 8. syyskuun osalta. Kanava alkoi seurata kuningattaren tilaa jatkuvasti ja uutistenlukijat pukeutuivat valmiiksi mustaan. Myös muut brittiläiset kanavat, kuten ITV, Channel 4 ja Channel 5, alkoivat seurata kuningattaren tilaa.

Kuolinhetki
-----------

Elisabet II kuoli 8. syyskuuta 2022 kello 15.10 Balmoralin linnassa. Kuolintodistukseen kirjattiin, että hän kuoli vanhuuteen. Ammatiksi merkittiin *hänen majesteettinsa kuningatar*. Kuoleman aikaan paikalla olivat hänen poikansa Charles ja tyttärensä Anne.

Ilmoitus kuolemasta
-------------------

Pääministeri Truss sai ilmoituksen kuningattaren kuolemasta kello 16.30.

Buckinghamin palatsi laski lippunsa puolisalkoon ja kiinnitti virallisen kuolinilmoituksen palatsin porttiin kello 18.30.

Operaatio London Bridge
-----------------------

Kuningattaren kuoltua käynnistyi hänen poismenonsa varalta suunniteltu *operaatio London Bridge*. Operaation työjärjestyksen mukaan ensin kansalle ilmoitetaan kuningattaren kuolemasta. Sen jälkeen hänen seuraajansa nousee välittömästi hallitsijaksi, antaa lausunnon ja julistaa suruajan alkaneeksi. Liput nostetaan puolitankoon. 96 tykinlaukausta ammutaan – yksi kuningattaren jokaista elinvuotta kohti. Hiljaisia hetkiä vietetään, muistokirjoituksia laaditaan ja puheita pidetään. St Paulin katedraalissa järjestetään jumalanpalvelus. Neuvosto julistaa seuraavan kuninkaan valtaannousun virallisesti. Uusi kuningas vannoo satojen vuosien takaisen valan. Parlamentti puolestaan vannoo uskollisuuttaan kuninkaalle ja esittää hänelle surunvalittelunsa. Kulkue saattaa arkun Holyroodin palatsista St Gilesin katedraaliin, jonka jälkeen ilmavoimat kuljettaa arkun Lontooseen. Armeijan seremoniallinen ratsujoukko saattaa arkun Buckinghamin palatsista Westminsterin palatsiin, jossa kuningattaren ruumis makaa esillä useiden päivien ajan. Hautajaisia odotellessaan uusi kuningas matkustaa Skotlantiin, Pohjois-Irlantiin ja Walesiin tapaamaan Yhdistyneen kuningaskunnan johtajia. Yhdentenätoista päivänä Westminster Abbeyssä järjestetään hautajaiset, joihin osallistuu maailman johtajia. Koko valtio pitää kahden minuutin hiljaisen hetken. Kulkue kuljettaa arkun Westminsteristä Wellington Archille. Sieltä arkku kuljetetaan Windsorin linnaan, jonka kappelissa pidetään jumalanpalvelus. Jumalanpalveluksen jälkeen kuningatar haudataan linnan maille prinssi Philipin viereen.

Kruununperimys
--------------

Charles III:n julkaisema tiedoksianto 
Elisabetin kruununperijä on hänen valtaannousustaan vuonna 1952 lähtien ollut hänen vanhin poikansa Charles. Tämä ilmoitti jo samana päivänä äitinsä kuoleman jälkeen ottavansa hallitsijanimekseen Charles III. Charlesin vanhin poika William ei automaattisesti nouse Walesin prinssiksi, mutta peri tämän muut tittelit, kuten Cornwallin herttuan arvon.

Hautajaiset
-----------

Elisabet II:n hautajaiset pidettiin Westminster Abbeyssa maanantaina 19. syyskuuta 2022. Hautajaistilaisuuden toimittivat Canterburyn arkkipiispa ja Westminsterin dekaani. Tämän jälkeen pidettiin kahden minuutin hiljaisuus, jonka jälkeen laulettiin kansallislaulu.

Suomea edusti presidentti Sauli Niinistö vaimoineen.

Galleria
--------

* Kuningattaren kuolintodistusKuningattaren kuolintodistus
* Osanottokirja Britannian suurlähetystössä Wienissä.Osanottokirja Britannian suurlähetystössä Wienissä.
* HautajaissaattueHautajaissaattue
* Liikkeen kiinniolosta kertova kyltti.Liikkeen kiinniolosta kertova kyltti.

Lähteet
-------

1. ↑  Kuningatar Elisabet ei syntynyt kruununperilliseksi mutta hallitsi maataan pitempään kuin kukaan muu monarkki *Yle Uutiset*.  8.9.2022. Viitattu 8.9.2022.
2. ↑  Queen seen using walking stick for first time in 20 years *the Guardian*.  12.10.2021. Viitattu 8.9.2022. (englanniksi)
3. ↑  Queen will not attend COP26 climate change summit *BBC News*.  27.10.2021. Viitattu 8.9.2022. (englanniksi)
4. ↑  Royal Family Attends Commonwealth Day Service Without Queen Elizabeth II *Us Weekly*.  14.3.2022. Viitattu 8.9.2022. (englanniksi)
5. ↑  Standing in for queen, Prince Charles sets out UK government agenda *France 24*.  10.5.2022. Viitattu 8.9.2022. (englanniksi)
6. ↑  Queen pulls out of jubilee service due to 'discomfort' during Thursday's parade *CNN*.  3.6.2022. Viitattu 8.9.2022. (englanniksi)
7. ↑  Liz Truss becomes UK prime minister after meeting Queen at Balmoral *the Guardian*.  6.9.2022. Viitattu 8.9.2022. (englanniksi)
8. 1 2 3 4  Mark Landler: Queen’s Death Certificate Reveals Cause and Time of Death *The New York Times*.  29.9.2022. Viitattu 29.9.2022. (englanniksi)
9. ↑  BBC Suspends Schedule As Concerns Grow Over Queen’s Health; UK Broadcasters Cut Into Programs To Relay News *Deadline*.  8.9.2022. Viitattu 8.9.2022. (englanniksi)
10. 1 2  Queen Elizabeth died of ‘old age’, death certificate says *the Guardian*.  29.9.2022. Viitattu 29.9.2022. (englanniksi)
11. ↑  Queen Elizabeth II dies: King Charles III expresses ‘greatest sadness’ upon passing of his mother in first statement as monarch – latest updates *the Guardian*.  8.9.2022. Viitattu 8.9.2022. (englanniksi)
12. ↑  Queen Elizabeth II has died *BBC News*.  8.9.2022. Viitattu 8.9.2022. (englanniksi)
13. 1 2  Britain has an intricate plan that maps out the 10 days after Queen Elizabeth's death *NPR*.  8.9.2022. Viitattu 8.9.2022. (englanniksi)
14. ↑  King Charles III, the new monarch *BBC News*.  8.9.2022. Viitattu 8.9.2022. (englanniksi)
15. ↑  The State Funeral for Her Majesty The Queen *The Royal Family*.  19.9.2022. Viitattu 21.10.2022. (englanniksi)
16. ↑  Presidenttipari osallistuu kuningatar Elisabet II:n hautajaisiin *Presidentti*.  12.9.2022. Viitattu 21.10.2022.